Fis-27 ta' Mejju 2016, il-Kunsill estenda l-miżuri restrittivi tal-UE kontra r-reġim Sirjan sal-1 ta' Ġunju 2017 . Id-deċiżjoni hija konformi mal-konklużjonijiet tal-Kunsill ta' Diċembru 2014 li affermaw li l-UE kienet ser tkompli timponi u tinforza sanzjonijiet kontra r-reġim u s-sostenituri tiegħu sakemm iddum ir-repressjoni L-UE tibqa' impenjata sabiex tinstab soluzzjoni dejjiema għall-konflitt fis-Sirja . Kif hemm iddikjarat fil-konklużjonijiet tal-Kunsill dwar is-Sirja, l-Iraq kif ukoll it-theddida tad-Da'esh tat-23 ta' Mejju 2016, l-UE ser tkompli tappoġġa l-isforzi tal-Grupp Internazzjonali ta' Appoġġ għas-Sirja (ISSG) biex isaħħaħ l-implimentazzjoni tal- waqfien mill-ġlied fis-Sirja. L-UE ser issaħħaħ ir-rwol politiku tagħha b'appoġġ għal issoktar kredibbli tat-taħditiet interni fis-Sirja kkoordinati mill-Mibgħut Speċjali tan-NU de Mistura maħsuba biex jintlaħaq ftehim għal tranżizzjoni politika ġenwina fis-Sirja skont id-dikjarazzjoni ta' Vjenna tal-ISSG tas-17 ta' Mejju 2016. L-UE ser tkompli tappoġġa wkoll il-konsenja ta' għajnuna umanitarja lis-Sirjani kollha li jeħtiġuha fiż-żoni taħt assedju u li diffiċli biex jintlaħqu. Is-sanzjonijiet li huma fis-seħħ bħalissa jinkludu b'mod partikolari embargo fuq iż-żejt, restrizzjonijiet fuq ċerti investimenti, iffriżar tal-assi tal-bank ċentrali Sirjan ġewwa l-UE, restrizzjonijiet fuq l-esportazzjoni ta' tagħmir u teknoloġija li jistgħu jintużaw għal repressjoni interna kif ukoll fuq tagħmir u teknoloġija għall-monitoraġġ jew l-interċettazzjoni ta' komunikazzjonijiet telefoniċi jew bl-internet. Barra minn hekk, aktar minn 200 persuna u 70 entità huma milquta minn projbizzjoni tal-ivvjaġġar u ffriżar tal-assi minħabba repressjoni vjolenti kontra l-popolazzjoni ċivili fis-Sirja. L-atti legali huma ppubblikati fil-Ġurnal Uffiċjali tat-28 ta' Mejju 2016. Id-deċiżjoni ġiet adottata permezz ta' proċedura bil-miktub. Adozzjoni ta' miżuri ristrettivi tal-UE - 'sanzjonijiet' Relazzjonijiet tal-UE mas-Sirja (SEAE)